Hebri Bi 11 | Baiblo ɔ Ngɛ Intanɛti ɔ Nɔ | New World Translation\nHebri Bi 11:1-40\nHemi kɛ yemi sisi tsɔɔmi (1, 2)\nHemi kɛ yemi he nɔ hyɛmi níhi (3-40)\nKe hemi kɛ yemi be ɔ, a be nyɛe maa sa Mawu hɛ mi (6)\n11 Hemi kɛ yemi ji nɔ́ nɛ a ngɔ hɛ kɛ fɔ nɔ nɛ a ngɛ blɔ hyɛe ɔ nɔ mi mami, níhi nɛ a ngɛ nitsɛnitsɛ nɛ a nɛ ɔmɛ a he odase nɛ ngɛ heii.* 2 Ejakaa kɛ gu lɔ ɔ nɔ ɔ, a ye blema bi ɔmɛ* a he odase. 3 Hemi kɛ yemi lɛ haa nɛ wa yɔseɔ kaa Mawu munyu ɔ nɛ a kɛ to níhi a blɔ nya ngɛ níhi a blɔ nya tomi* nɛ ɔmɛ a mi ɔ nɛ, lɔ ɔ he ɔ, nɔ́ nɛ a naa kɛ hɛ ngmɛ ɔ je nɔ́ nɛ a nɛ kɛ hɛ ngmɛ ɔ mi kɛ ba si himi mi. 4 Hemi kɛ yemi lɛ ha nɛ Habɛl sã afɔle nɛ he jua wa pe Kain nɔ́ ɔ kɛ ha Mawu ɔ nɛ, nɛ kɛ gu jamɛ a hemi kɛ yemi ɔ nɔ ɔ, a ye e he odase kaa e ji dalɔ, ejakaa Mawu kplɛɛ e nike ní ɔmɛ a nɔ,* nɛ e ngɛ mi kaa e gbo mohu lɛɛ, se loloolo ɔ, e tuɔ munyu kɛ guɔ e hemi kɛ yemi ɔ nɔ. 5 Hemi kɛ yemi lɛ ha nɛ a je Enɔk kɛ ho konɛ e ko na gbenɔ ɔ nɛ, nɛ a nɛ lɛ ngɛ he ko he ko, ejakaa Mawu je lɛ kɛ ho; ejakaa loko a ma je lɛ kɛ ho ɔ, a ye e he odase kaa e sa Mawu hɛ mi saminya. 6 Jehanɛ se hu ɔ, ke nɔ ko be hemi kɛ yemi ɔ, e be nyɛe maa sa Mawu hɛ mi saminya, ejakaa nɔ fɛɛ nɔ nɛ e hɛɛ lɛ kɛ suɔ Mawu he ɔ, e sa kaa e he ye kaa e ngɛ, nɛ e ba peeɔ nihi nɛ a ngɛ e se blɔ hlae wawɛɛ ɔmɛ a hiɔ wolɔ. 7 Hemi kɛ yemi lɛ ha nɛ benɛ Mawu bɔ Noa kɔkɔ ngɛ níhi nɛ a nɛ lolo ɔmɛ a he ɔ, e tsɔɔ kaa e yeɔ Mawu gbeye nɛ e kpɛ daka konɛ e kɛ he e we mi bimɛ ɔmɛ a yi wami ɔ nɛ; nɛ kɛ gu hemi kɛ yemi nɛ ɔ nɔ ɔ, e bu je ɔ fɔ, nɛ e ba pee dami nɛ jeɔ hemi kɛ yemi mi kɛ baa a he gbosi ní yelɔ. 8 Hemi kɛ yemi lɛ ha nɛ benɛ a tsɛ Abraham ɔ, e bu tue, nɛ e je kpo kɛ ho he ko nɛ e ma ba pee e gbosi ní ɔ ya a nɛ; e pue nɔ kɛ ho, pohu e li he nɛ e yaa a. 9 Hemi kɛ yemi lɛ ha nɛ e hi si kaa ma se no ngɛ si womi zugba a nɔ kaa bɔ nɛ a hiɔ ma se zugba nɔ ɔ nɛ, e kɛ Isak kɛ Yakɔb nɛ mɛ hu a ji si womi nɛ ɔ nɔuu he gbosi ní yeli ɔ hi bo tsuhi a mi. 10 Ejakaa e ngɛ ma a nɛ e ngɛ sisi tomihi nitsɛnitsɛ ɔ nɛ e tɛnilɔ* kɛ e polɔ ji Mawu ɔ mlɛe. 11 Hemi kɛ yemi lɛ ha nɛ Sara hu ná he wami kɛ ngɔ nina* hɔ, benɛ e be fɔmi nya po ɔ nɛ, ejakaa e bu Nɔ nɛ e wo si ɔ kaa e ji anɔkualetsɛ. 12 Enɛ ɔ he je ɔ, a je nyumu kake, nɛ e ngɛ kaa nɔ nɛ e gbo momo ɔ mi kɛ fɔ bimɛ nɛ a he hiɛ babauu kaa hiɔwe dodoehi, nɛ a ngɛ kaa wo nya zia nɛ hí kanemi ɔ nɛ. 13 Hemi kɛ yemi mi nɛ nimli nɛ ɔmɛ tsuo gbo ngɛ, e ngɛ mi kaa a nine sui si womi ɔmɛ a mi bami ɔ nɔ mohu; se a na mɛ ngɛ lokoo, nɛ a nya a he nɛ a jaje ngɛ ma hɛ mi kaa a ji nibwɔhi kɛ ma se bi ngɛ zugba a nɔ. 14 Ejakaa ni nɛmɛ nɛ a tuɔ munyu ngɛ blɔ kaa kikɛ nɛ ɔ nɔ ɔ ha nɛ e pee heii kaa a kɛ hɛdɔ ngɛ mɛ nitsɛmɛ a sihi he ko hlae. 15 Se kɛ̃ ɔ, kaa a ya nɔ nɛ a ngɛ he nɛ a je ɔ kaie ɔ, jinɛ a ko ná he blɔ nɛ a ko kpale a se. 16 Se amlɔ nɛ ɔ, a ngɛ a he mɔde bɔe konɛ a ná he ko nɛ e hi pe lɔ ɔ, nɛ ji hiɔwe nɔ́ ɔ. Enɛ ɔ he ɔ, a he pee we Mawu zo kaa a ma tsɛ lɛ ke a Mawu, ejakaa e dla ma ko kɛ to ha mɛ. 17 Hemi kɛ yemi lɛ ha nɛ benɛ a ka Abraham ɔ, e ngɛ kaa nɔ́ nɛ e ngɔ Isak kɛ ha momo ɔ nɛ—nyumu ɔ nɛ e kɛ bua jɔmi ná si womi ɔmɛ ɔ ka kaa e maa ngɔ e bi kake too ɔ kɛ ha— 18 pohu a de lɛ ke: “Nɔ nɛ a ma tsɛ lɛ ke o nina a* maa gu Isak nɔ kɛ ba.” 19 Se e susu kaa Mawu ma nyɛ ma tle lɛ si kɛ je gbeje po, nɛ e nine su e nɔ kɛ je lejɛ ɔ niinɛ kaa nɔ hyɛmi nɔ́. 20 Hemi kɛ yemi lɛ ha nɛ Isak hu jɔɔ Yakɔb kɛ Esau ngɛ níhi nɛ maa ba amɛ a he ɔ nɛ. 21 Hemi kɛ yemi lɛ ha nɛ benɛ Yakɔb miɔ nɛ e ma gbo ɔ, e jɔɔ Yosɛf binyumu ɔmɛ a ti nɔ fɛɛ nɔ, nɛ e ja Mawu be mi nɛ e kpla e dɛma tso ɔ nɔ ɔ nɛ. 22 Hemi kɛ yemi lɛ ha nɛ benɛ Yosɛf gbenɔ be* ngɛ sue ɔ, e tu Israel binyumu ɔmɛ a blɔ hiami ɔ he munyu, nɛ e ngɔ blɔ tsɔɔmihi* kɛ ha ngɛ e wu ɔmɛ a* he ɔ nɛ. 23 Hemi kɛ yemi lɛ ha nɛ Mose fɔli ɔmɛ ngɔ lɛ kɛ laa nyɔhiɔ etɛ ngɛ e fɔmi se ɔ nɛ, ejakaa a na kaa jokuɛ wayo ɔ he ngɛ fɛu, nɛ a yi matsɛ ɔ fami ɔ gbeye. 24 Hemi kɛ yemi lɛ ha nɛ benɛ Mose wa a, e kplɛɛ we nɛ a tsɛ lɛ ke Farao biyo ɔ binyumu ɔ nɛ, 25 mohu ɔ, e hla kaa e kɛ Mawu we bi ɔmɛ maa na amanehlu pe nɛ e maa ye yayami mi ngɔɔmi nɛ se kɛ we ɔ, 26 ejakaa e bu Kristo ɔ he guɛ gbemi ɔ kaa ní nami ngua pe Ijipt juetli ɔmɛ, akɛnɛ e hyɛ hiɔwo nɛ e ma ná a totooto ɔ he je. 27 Hemi kɛ yemi lɛ ha nɛ e je Ijipt ɔ nɛ, se e yi matsɛ ɔ mi mi fumi ɔ gbeye, ejakaa e ya nɔ nɛ e fĩ si kaa nɔ́ nɛ e ngɛ Nɔ nɛ a nɛ lɛ kɛ hɛ ngmɛ ɔ hyɛe. 28 Hemi kɛ yemi lɛ ha nɛ e ye He Tsɔmi ɔ nɛ e ngɔ muɔ ɔ kɛ fĩa sinya tso ɔmɛ a he ɔ nɛ, bɔ nɛ pee nɛ hɛ mi kpatalɔ ɔ nɛ ko kpata a kekleekle bi ɔmɛ a hɛ mi.* 29 Hemi kɛ yemi lɛ ha nɛ a gu Wo Tsu ɔ mi kaa nɔ́ nɛ zugba gbigbli nɔ nɛ a nyɛɛ ɔ nɛ, se benɛ Ijipt bi ɔmɛ ka kaa a maa nyɛɛ mi ɔ, wo ɔ mii mɛ. 30 Hemi kɛ yemi lɛ ha nɛ Yɛriko gbogbo ɔmɛ hule kɛ pue si benɛ ni ɔmɛ si ako kɛ bɔle gbogbo ɔmɛ si kpaago se ɔ nɛ. 31 Hemi kɛ yemi lɛ ha nɛ Rahab yaholɔ* ɔ hɛ mi kpataa we kɛ piɛɛ we ni nɛmɛ nɛ a gbo tue ɔmɛ a he ɔ nɛ, ejakaa e he slaali ɔmɛ ngɛ tue mi jɔmi mi. 32 Nɛ mɛni ma kpale de kɛ piɛɛ he? Ejakaa be be mi blɔ ngmɛe nɛ ma tu Gideon, Barak, Samsin, Yefta, David, Samuɛl kɛ gbali kpa amɛ a he munyu. 33 Kɛ gu hemi kɛ yemi nɔ ɔ, a ye matsɛ yemihi a nɔ kunimi, a ha nɛ dami je kpo heii, a nine su si womihi a nɔ, a ma jatahi a nya, 34 a gbe la he wami ɔ, a je klaate nya slɔkee, a ha nɛ a he ba wa benɛ a gbɔjɔ ɔ, a he ba wa ngɛ ta hwumi mi, a fiee tabohi nɛ a ma mɛ tuami ɔ kɛ je. 35 Yihi a nine su a nihi nɛ a gbo ɔmɛ a nɔ kɛ gu gbogboehi a si tlemi nɔ, se nyumu kpa komɛ lɛɛ a pii mɛ akɛnɛ a kplɛɛ we nɛ a gu kpɔmi nɔ́ ko nɔ kɛ ngmɛɛ a he ɔ he je, bɔ nɛ pee nɛ a nine nɛ nyɛ nɛ su gbogboehi a si tlemi nɛ e hi saminya a nɔ. 36 Ee, ni kpahi lɛɛ a ye a he fɛu nɛ a fiaa mɛ kpa kɛ ka mɛ, niinɛ, nɔ́ nɛ pe jã a, a ka mɛ kɛ gu kɔsɔkɔsɔhi kɛ tsu womihi a nɔ. 37 A fiaa mɛ tɛ, a ka mɛ, a kɛ sau poo a mi enyɔɔnyɔ,* a kɛ klaate jajaa ni komɛ, a nyɛɛ kɛ ya kɛ ba kɛ a he jijɔhi a he womi, kɛ apletsihi a he womi, be mi nɛ a ngɛ fimi mi, a ngɛ amanehlu mi, a pee mɛ nisɛ níhi; 38 nɛ je ɔ sɛ mɛ. A wo lalaalo ngɛ nga kplanaahi kɛ yokuhi a nɔ, kɛ tɛ puɔhi a mi, kɛ zugba a nɔ muɔhi a mi. 39 Se kɛ̃ ɔ, nimli nɛ ɔmɛ tsuo ɔ, e ngɛ mi kaa a ye a he odase kpakpa ngɛ a hemi kɛ yemi ɔ he je mohu lɛɛ, se a nine sui si womi ɔ mi bami ɔ nɔ, 40 ejakaa Mawu sɛ hlami nɛ e na nɔ́ kpakpa ko kɛ ha wɔ, bɔ nɛ pee nɛ a ko je wa se nɛ a ha nɛ a ye mluku.\n^ Aloo “odase nɛ plɛɔ nɔ yi mi.”\n^ Aloo “wa nɛmɛ ɔmɛ.”\n^ Aloo “ye e he odase kɛ gu e nike ní ɔmɛ a nɔ nɛ Mawu kplɛɛ ɔ nɔ.”\n^ Aloo “tsuhi a tɛnilɔ.”\n^ Hela, “nyagbe.”\n^ Aloo “fami.”\n^ Aloo “e pumi ɔ.”\n^ Hela, “ta a kekleekle bi ɔmɛ a he.”\n^ Nɛ ji, yo tuutuu polɔ.\n^ Aloo “a gba a mi enyɔɔnyɔ.”\nHebri Bi 11